和彭仲莊七言
作者：楊萬里
朝代：宋

paragraphs: 向來年少今老翁，隨身不去只有窮。
請君與我共看鏡，豈復平生冰雪容。
秋霖暗天瘦日色，滿掇黄花當朝食。
何人裹飯問子桑，窮裏逢君自爲客。
空山凍吟只自奇，故人之外誰相知。
今年相從豈不好，安得到老長追隨。
喜君詩思未渠薄，秋後花鷹兔邊落。
慚我短才澀欲無，霜餘冰澗流還涸。
君游宣溪何日來，愁城封閉待君開。
定知此行脫寒谷，領取陽春一併回。